《三月十一日欲往荆南景德寺睡起呈曹令德》
宋代·陈渊

风门自开阖，门外黄尘暮。午衾温留人，春梦如飞絮。

我行指洞庭，千里始顿屦。仆夫呼起起，寸心撮百虑。

此生睡不足，正坐奔驰故。四年四往来，日月途中度。

美人亦念我，赠以别知赋。英辞粲星斗，深语发妙悟。

坐起再三读，一一明月句。何似谢所投，静默有佳趣。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。